CELEX: 62008CN0419
Language: sk
Date: 2008-09-23 00:00:00
Title: Vec C-419/08 P: Odvolanie podané 23. septembra 2008 : Trubowest Handel GmbH, Viktor Makarov proti rozsudku Súdu prvého stupňa (tretia komora) z  9. júla 2008 vo veci T-429/04, Trubowest Handel GmbH a Viktor Makarov/Rada, Komisia

8.11.2008   
            
            
               SK
            
            
               Úradný vestník Európskej únie
            
            
               C 285/30
            
         Odvolanie podané 23. septembra 2008: Trubowest Handel GmbH, Viktor Makarov proti rozsudku Súdu prvého stupňa (tretia komora) z 9. júla 2008 vo veci T-429/04, Trubowest Handel GmbH a Viktor Makarov/Rada, Komisia
   (Vec C-419/08 P)
   (2008/C 285/50)
   Jazyk konania: angličtina
   Účastníci konania
   
      Odvolatelia: Trubowest Handel GmbH, Viktor Makarov (v zastúpení: K. Adamantopoulos, E. Petritsi, dikigoroi)
   
      Ďalší účastníci konania: Rada Európskej únie, Komisia Európskych spoločenstiev
   Návrhy odvolateľov
   
               —
            
            
               zrušiť rozsudok Súdu prvého stupňa v celom rozsahu,
            
         
               —
            
            
               vyhovieť návrhu na náhradu škody podľa článku 288 ES, ktorý bol podaný na Súd prvého stupňa (SPS), vydaním konečného rozsudku alebo alternatívne, vrátiť vec SPS,
            
         
               —
            
            
               zaviazať Radu a Komisiu nielen na náhradu ich vlastných trov konania, ale aj na náhradu trov konania odvolateľov v tomto konaní a v konaní pred SPS.
            
         Odvolacie dôvody a hlavné tvrdenia
   Odvolatelia tvrdia, že napadnutý rozsudok treba zrušiť z týchto dôvodov:
   
               1.
            
            
               SPS sa dopustil nesprávneho právneho posúdenia pri výklade a uplatnení práva Spoločenstva, pokiaľ ide o podmienky, za ktorých môže Spoločenstvu vzniknúť mimozmluvná zodpovednosť podľa druhého odseku článku 288 ES. Po prvé sa namieta, že napadnutý rozsudok má vady spočívajúce v nesprávnom právnom posúdení v tom rozsahu, v akom SPS úplne opomenul zohľadniť vytýkané protiprávne konanie v súvislosti s posúdením príčinnej súvislosti a opomenul ho preskúmať v jeho zákonnom kontexte, napriek tomu, že to mal urobiť s cieľom stanoviť zákonnú zodpovednosť Spoločenstva. SPS sa dopustil nesprávneho právneho posúdenia, keď podľa práva Spoločenstva neposúdil správne existenciu priamej príčinnej súvislosti medzi konaním inštitúcií Spoločenstva a výslednou škodou, ktorá vznikla odvolateľom a keď konštatoval, že neexistovala dostatočná priama príčinná súvislosť medzi konaním inštitúcií Spoločenstva a spôsobenou škodou na základe toho, že buď odvolatelia nepreukázali dostatočnú mieru náležitej starostlivosti a/alebo možno pochybenie pričítať výlučne nemeckým orgánom.
            
         
               2.
            
            
               SPS sa dopustil nesprávneho právneho posúdenia, keď odmietol svoju príslušnosť rozhodovať o nárokoch v súvislosti so sumami 118 058,46 eur, 277 939,37 eur a nákladmi na konanie, voči ktorým už boli vyčerpané vnútroštátne prostriedky nápravy z dôvodu uzatvorenia zmieru. V dôsledku toho už odvolatelia nemajú k dispozícii žiaden účinný prostriedok nápravy a sú postihovaní za výkon svojho práva na uzatvorenie zmieru podľa nemeckého občianskeho zákonníka napriek tomu, že táto vec sa týka zodpovednosti Spoločenstva. V tejto súvislosti sa namieta, že SPS nesprávne vyhodnotil skutkové okolnosti a dôkazy, keď rozhodol, že odvolatelia nepredložili dostatočné dôkazy na podporu toho, akú úlohu zohrali pri uzatváraní zmieru Spoločenstvo a ruské orgány na jednej strane a na strane druhej trestné konanie.